3 Sekondes Dankie sê 8 Augustus – WoordNoot
8 Augustus 2019 7 Augustus 2019 woordnoot
3 Sekondes Dankie sê 8 Augustus
Soms kom daar uit die mees onverwagse oord iets op mens se pad wat jou hart warmer laat klop. So het dit dan gisteraand weer gebeur.
Ek saai weekliks op ‘n internet radiostasie ‘n program uit waarin ek gedigte voorlees. Die admin van die Facebook blad plaas weekliks temas as uitdagings. Daar is dus elke Woensdagaand spiksplinternuwe gedigte oor verskeie temas. Party van dit is goed, ander is uitstekend. Ek praat van ongeveer 25 tot 30 gedigte.
Een van ons gereelde bydraers is Paul Opdam. Hy woon in Nederland maar dig net so lekker saam in Afrikaans. Hy gebruik soms woorde wat vreemderig is en sy sinne is dalk bietjie agterstevoor, maar hy deins vir geen oomblik terug nie.
Hierdie week het ek nie tema gedigte gebruik nie. Baie digters plak hulle skrywes op die blad en dit handel oor enige iets, van liefde tot verbode vrugte. Soms maak ek ‘n Mengelmoes program. Een waar ek gedigte kies wat vir my mooi is, wat my hartsnare roer. Gisteraand was weer so aand en ek lees een van Paul se gedigte. Ek plaas gewoonlik die name van die gedigte en digters ook op daardie blad, sodat die mense kan sien wie se werk ek gaan voorlees. Gisteraand het ek om een of ander rede die mooiste Afrikaanse musiek gespeel. Ek het nie eens geweet ek het sulke mooi musiek nie!
Net na agt is die volgende boodskap op die blad: Baie dankie vir jou radioprogram dit was fantastiese musiek en die gedigte van die digters was regtig puik. Dankie jy gee die digters ‘n kollig.
Dis van Paul af. Al die pad van Nederland af in sy korrekte Afrikaans.
Dankie Paul….dat jy saamgeluister het terwyl jy duisende kilometers weg is van ons af. Dat jy na die ander digters se gedigte geluister het. Dat jy tyd gemaak het om ‘n dankie te stuur. Dankie dat jy dit op die regte tyd gestuur het.
Dankie dat jy in Afrikaans dig!
Previous 3 Sekondes Dankie Sê 7 Augustus
Next 3 Sekondes dankie sê 9 Augusts
8 Augustus 2019 om 7:12 vm
Ag dis so wonderlik! Kan jy dalk vir my d link stuur? Waar kan ek gaan kyk en luister? Dalk kan ek ook nou en dan n bydrae maak!
Jy sal so welkom wees! Die facebook blad waarop die gedigte geplaas word is Padlangs, maar jy kan vir my gedigte stuur, dan inkorporeeer ek dit. Maar dis groot pret om aan die weeklikse uitdagings deel te neem! Die radio link is http://www.elanglobalradio.com of jy kan daarna luister op die SimpleRadio app. Woensdagaande 19h00. Die uitsendings word op die webblad as potgooie gebêre.
8 Augustus 2019 om 5:19 nm
Dankie. Gaan bietjie kyk of ek iets kan uitrig.
8 Augustus 2019 om 8:10 vm
Kosbaar. Ons besef nie altyd wanneer ons vir iemand bemoedig nie. Jy doen dit beslis om ander tebemoedig.
8 Augustus 2019 om 8:15 vm
Dankie Toortsie…ek probeer